शिवपुर की विश्वनाथपुरी कालोनी में राजेश गौड़ नामक आटो चालक अपने परिवार के साथ रहता है। एक सप्ताह पहले उसकी पत्नी बच्चों के साथ मायके चली गई। राजेश गौड़ रोज सुबह आटो लेकर निकल जाता और रात में घर लौटता है। सोमवार की सुबह भी वह ऑटो लेकर निकल गया। उसका पालतू कुत्ता घर के पीछे था। इस बीच दिनदहाड़े चहारदीवारी फांदकर दो लड़केे घर में घुस गए। दोनों एक कमरे का ताला तोड़कर मतलब की चीजें समेटने लगे, जबकि दो लड़के बाहर खड़े थे। इसी बीच कुत्ते को भनक लग गई। उसने भौंकना शुरू कर दिया। चोरी करने आए एक लड़के ने कुत्ते को डराने के लिए उसपर ईंट से प्रहार कर दिया, लेकिन भागने के बजाय कुत्ते ने उसका पैर पकड़ लिया। उधर, शोर मचने पर आसपास के लोग मौके पर पहुंच गए। बाहर खड़े दो लड़के तो मौके से भाग निकले, परंतु अंदर मौजूद लड़के पकड़ लिए गए। आटो चालक का पंखा और गैस चूूल्हा बाहर पड़ा मिला। पकड़े गए दोनों लड़कों की उम्र 13 और 15 साल है। दोनों शिवपुर रेलवे फाटक के पास के रहने वाले हैं। दोनों को पुलिस के सुपुर्द कर दिया गया।